**NOTĂ DE FUNDAMENTARE**

**la proiectul de hotărâre a Guvernului privind transmiterea**

**din domeniul public în domeniul privat al statului**

**a unei părți dintr-un imobil aflat în administrarea Ministerului Justiției,**

**în vederea scoaterii din funcțiune și demolării**

Proiectul de act normativ propus spre adoptare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența dispozițiilor art. 2 alin. (2) din Hotărârea Guvernului nr. 1361/2006 privind conținutul instrumentului de prezentare și motivare a proiectelor de acte normative supuse aprobării Guvernului, nefiind necesară respectarea structurii prevăzute în anexa la această hotărâre.

**Motivele emiterii actului normativ**

Prin Hotărârea Guvernului nr. 318/2016, Ministerul Apărării Naționale a transmis o parte dintr-un imobil aflat în domeniul public al statului din administrarea acestei instituții în administrarea Ministerului Justiției.

În conformitate cu prevederile art. 5 din hotărârea mai sus menționată, această parte de imobil a fost înscrisă în anexa nr. 11 la Hotărârea Guvernului Nr. 1.705/2006 pentru aprobarea inventarului centralizat al bunurilor din domeniul public al statului, publicată în Monitorul Oficial al României, Partea I, Nr. 1.020 și 1.020 bis din 21 decembrie 2006, fiind identificată cu numărul M.F.P. 161299 și denumirea ,,Tribunalul Galați’’.

Imobilul a fost preluat în administrare pentru realizarea obiectivului de investiție ,,Sediu nou Judecătoria Galați’’, care este cuprins în ,,Programul național de consolidare a infrastructurii instanțelor de judecată aflate în municipiile reședință de județ’’, demarat prin Memorandumul încheiat între Ministerul Dezvoltării Regionale și Administrației Publice și Ministerul Justiției, aprobat în ședința Guvernului României din data de 10.12.2014.

Potrivit Anexei nr. 3 la Ordonanța Guvernului nr. 25/2001 privind înființarea Companiei Naționale de Investiții C.N.I. S.A., la Capitolul I, art. 4, punctul 2, alin. (1) ,,Amplasamentele destinate construcțiilor care se realizează în cadrul subprogramelor se predau de către beneficiari pe perioada realizării investiției, pe bază de protocol, libere de orice sarcini, Ministerului Dezvoltării Regionale și Administrației Publice, care va realiza investiția prin Compania Națională de Investiții C.N.I. S.A. .’’

Tribunalul Galați a întocmit și transmis spre aprobare ordonatorului principal de credite Nota de fundamentare nr. 6548/27.09.2016 privind necesitatea și oportunitatea realizării obiectivului ,,Demolarea pavilioanelor A, B, D, O, I, E, amplasate în incinta imobilului situat în Municipiul Galați, Str. George Coșbuc Nr. 249’’, în scopul realizării unui sediu nou pentru Judecătoria Galați de către C.N.I. S.A. – Ministerul Dezvoltării Regionale și Administrației Publice.

În cadrul acestei note, Tribunalul Galați menționează că numai după efectuarea unor operațiuni de demolare se poate realiza predarea amplasamentului către Ministerul Dezvoltării Regionale și Administrației Publice, în vederea construirii, prin Compania Națională de Investiții C.N.I. S.A, a obiectivului ,,Sediu Judecătoria Galați’’.

Pentru realizarea achiziției de lucrări de demolare vor fi aplicate prevederile Legii nr. 98/2016 privind achizițiile publice și ale Hotărârii Guvernului nr. 395/2016 pentru aprobarea normelor metodologice de aplicare a prevederilor referitoare la atribuirea contractului de achiziție publică /acordului cadru din Legea nr. 98/2016 privind achizițiile publice.

În conformitate cu prevederile art. 3 din Ordonanța Guvernului nr. 112/2000 pentru reglementarea procesului de scoatere din funcțiune, casare și valorificare a activelor corporale care alcătuiesc domeniul public al statului și al unităților administrativ-teritoriale, la nivelul Tribunalului Galați va fi constituită o comisie pentru valorificarea bunurilor care vor rezulta în urma demolării.

Luând în considerare elementele prezentate, prin proiectul de act normativ se propune transmiterea din domeniul public în domeniul privat al statului a unei părți dintr-un imobil aflat în administrarea Ministerului Justiției, în vederea scoaterii din funcțiune și demolării.

Precizăm că imobilul identificat cu numărul M.F.P. 161299 nu face obiectul vreunei cereri de reconstituire a dreptului de proprietate privată sau de restituire, depuse în temeiul actelor normative cu caracter special sau privind fondul funciar, respectiv cele care reglementează regimul juridic al imobilelor preluate abuziv de statul roman în perioada 6 martie 1945 – 22 decembrie 1989, nu este grevat de sarcini și nu face obiectul vreunui litigiu.

Față de cele prezentate mai sus, a fost întocmit prezentul proiect de hotărâre a Guvernului pe care, dacă sunteți de acord, vă rugăm să-l adoptați.

**Raluca – Alexandra PRUNĂ**

**MINISTRUL JUSTIŢIEI**

**Avizăm favorabil:**

**Anca-Dana DRAGU**

**MINISTRUL FINANȚELOR PUBLICE**